
注讬专讜讘讬谉 爪讜 注"讘 - 驻讬专讜砖 砖讟讬讬谞讝诇抓

讻专' 讬讜住讬 砖讗诪专: 谞砖讬诐 住讜诪讻讜转 专砖讜转 砖讗祝 砖诪爪讜转 讛住诪讬讻讛 注诇 讛拽专讘谞讜转 谞讗诪专讛 诇讙讘专讬诐, 讘讻诇 讝讗转 诪讜转专 诇谞砖讬诐 讛专讜爪讜转 讘讻讱 诇住诪讜讱 讗祝 讛谉. 讜讻诪讜 讻谉 讬讻讜诇讜转 讛谞砖讬诐 诇拽讬讬诐 砖讗专 诪爪讜讜转 砖诇讗 谞转讞讬讬讘讜 讘讛谉.


讚讗讬 诇讗 转讬诪讗 讛讻讬 [砖讗诐 诇讗 转讗诪专 讻谉] 砖讛讚讘专 讛讜讗 讻砖讬讟转 专' 讬讜住讬, 讗砖转讜 砖诇 讬讜谞讛 讛讬转讛 注讜诇讛 诇专讙诇 讜诇讗 诪讬讞讜 讘讛 讘注谞讬谉 讝讛, 诪讬 讗讬讻讗 诇诪讗谉 讚讗诪专 [讛讗诐 讬砖 诪讬 砖讗讜诪专] 砖专讙诇 诇讗讜 诪爪讜转 注砖讛 砖讛讝诪谉 讙专诪讗 讛讜讗? 讜讛诇讜讗 诪爪讜转 注诇讬讛 诇专讙诇 讜讚讗讬 拽讘讜注 诇讛 讝诪谉 诪住讜讬诐! 讗诇讗 拽住讘专 [住讘讜专 讛讜讗] 砖注诇转讛 诇专讙诇 诇讗 讻讞讜讘讛 讗诇讗 讻专砖讜转, 讛讻讗 谞诪讬 [讻讗谉 讙诐 讻谉] 诇注谞讬谉 转驻讬诇讬谉 专砖讜转. 讜诇讻谉 讗讬谉 诇讛讜讻讬讞 诪讘专讬讬转讗 讝讜 讻诇诇 诇讙讘讬 讝诪谉 诪爪讜转 转驻讬诇讬谉 注爪诪讛.


讗诇讗 诪讬 讛讜讗 讗讜转讜 转谞讗 讛住讘讜专 砖砖讘转 讝诪谉 转驻讬诇讬谉? 讛讗讬 转谞讗 讛讬讗 [转谞讗 讝讛 讛讜讗] 讘注诇 讛诇讻讛 讝讜 讚转谞讬讗 [砖讛专讬 砖谞讬谞讜 讘转讜住驻转讗]: 讛诪讜爪讗 转驻讬诇讬谉, 诪讻谞讬住谉 讝讜讙 讝讜讙. 讗讞讚 讛讗讬砖 讜讗讞讚 讛讗砖讛, 讗讞讚 讞讚砖讜转 讜讗讞讚 讬砖谞讜转, 讗诇讜 讚讘专讬 专' 诪讗讬专. 专' 讬讛讜讚讛 讗讜住专 讘讞讚砖讜转, 砖讬讬转讻谉 讜讗讬谞谉 讗诇讗 拽诪讬注 讛注砖讜讬讛 讻转驻讬诇讬谉, 讜诪转讬专 讘讬砖谞讜转 诪砖讜诐 砖讘讗诇讜 讬讜讚注讬诐 讗谞讜 讜讚讗讬 砖讛谉 转驻讬诇讬谉 专讗讜讬讜转 讜讻砖专讜转.


讜讻砖谞讚拽讚拽 讘转讜住驻转讗 讝讜 谞诪爪讗 讻讬 注讚 讻讗谉 诇讗 砖诪注谞讜 砖驻诇讬讙讬 [谞讞诇拽讜] 专' 诪讗讬专 讜专' 讬讛讜讚讛 讗诇讗 讘讞讚砖讜转 讜讬砖谞讜转, 讗讘诇 讘讗砖讛 鈥� 诇讗 驻诇讬讙讬 [谞讞诇拽讜] 砖诪讜转专 诇讛 诇讛讘讬讗 讗转 讛转驻讬诇讬谉. 砖诪注 诪讬谞讛 [诇诪讚 诪讻讗谉] 砖讛转谞讗 砖谞讬住讞 讻讱 讗转 讛诪讞诇讜拽转 住讘讜专 讻讬 转驻讬诇讬谉 诪爪讜转 注砖讛 砖诇讗 讛讝诪谉 讙专诪讗 讛讜讗, 讜讻诇 诪爪讜转 注砖讛 砖讗讬谉 讛讝诪谉 讙专诪讗 谞砖讬诐 讞讬讬讘讜转. 诇驻讬讻讱 讬讻讜诇讛 讗砖讛 诇讛谞讬讞 转驻讬诇讬谉 讗诇讜 讜诇讛讻谞住 注诪诐 诇注讬专.


讜诪谞住讬诐 诇讚讞讜转: 讜讚讬诇诪讗 住讘专 诇讛 [讜砖诪讗 住讘讜专 讛讜讗 讗讜转讜 转谞讗] 讻专' 讬讜住讬, 砖讗诪专: 谞砖讬诐 住讜诪讻讜转 专砖讜转 讜讗祝 讻讗谉 谞砖讬诐 诪谞讬讞讜转 转驻讬诇讬谉 专砖讜转? 讜诪砖讬讘讬诐: 诇讗 住诇拽讗 讚注转讱 [诇讗 讬注诇讛 注诇 讚注转讱] 讻讬 诇讗 专' 诪讗讬专 住讘专 诇讛 [讛讜讗] 讻专' 讬讜住讬, 讜诇讗 专' 讬讛讜讚讛 住讘专 诇讛 [讛讜讗] 讻专' 讬讜住讬 讻驻讬 砖谞讜讻讬讞;


诇讗 专' 诪讗讬专 住讘专 诇讛 [讛讜讗] 讻专' 讬讜住讬, 讚转谞谉 [砖讛专讬 砖谞讬谞讜 讘诪砖谞讛]: 讗讬谉 诪注讻讘讬谉 讗转 讛转讬谞讜拽讜转 诪诇转拽讜注 讘砖讜驻专 讘专讗砖 讛砖谞讛, 讜讗祝 砖讬砖 诪拽爪转 讗讬住讜专 讘转拽讬注讛 砖讗讬谞讛 砖诇 诪爪讜讛, 诪讻诇 诪拽讜诐 讻讬讜谉 砖住讜驻诐 诇讛讬讜转 诪讞讜讬讬讘讬诐 讘诪爪讜转 转拽讬注讛 鈥� 讗讬谉 诪注讻讘讬诐 讗讜转诐 诇转拽讜注 讜诇诇诪讜讚. 讛讗 [讛专讬] 诪讻讗谉 谞讚讬讬拽 讻讬 谞砖讬诐 鈥� 诪注讻讘讬谉 讗讜转谉 诪诇转拽讜注. 讜住转诐 诪转谞讬转讬谉 [诪砖谞转谞讜] 讻砖讬讟转 专' 诪讗讬专, 诪砖诪注 砖专' 诪讗讬专 住讘讜专 砖讗讬谉 讗砖讛 讬讻讜诇讛 诇拽讘诇 注诇 注爪诪讛 讻专砖讜转 拽讬讜诐 诪爪讜讛 砖讛讝诪谉 讙专诪讗.


讜讻谉 诇讗 专' 讬讛讜讚讛 住讘专 诇讛 [讛讜讗] 讻专' 讬讜住讬 砖讻谉 砖谞讬谞讜 讘诪讚专砖 讛讛诇讻讛 转讜专转 讻讛谞讬诐 (住驻专讗) 注诇 讛驻住讜拽 "讚讘专 讗诇 讘谞讬 讬砖专讗诇... 讜住诪讱 讬讚讜 注诇 专讗砖 讛注讜诇讛" (讜讬拽专讗 讗, 讘 讜讚) 诇诪讚讜 诪讻讗谉 砖讘谞讬 讬砖专讗诇 住讜诪讻讬谉 讜讗讬谉 讘谞讜转 讬砖专讗诇 住讜诪讻讜转. 专' 讬讜住讬 讜专' 砖诪注讜谉 讗讜诪专讬诐: 谞砖讬诐 住讜诪讻讜转 专砖讜转.


讜住转诐 住讬驻专讗 诪谞讬 [讻砖讬讟转 诪讬 讛讬讗] 讻砖讬讟转 专' 讬讛讜讚讛 讛讬讗. 讜诇诪讚谞讜 诪讻讗谉 砖专' 讬讛讜讚讛 住讘讜专 砖讗讬谉 谞砖讬诐 住讜诪讻讜转 专砖讜转. 讜讻讬讜谉 砖讗讬谉 专' 诪讗讬专 讜专' 讬讛讜讚讛 诪拽讘诇讬诐 讗转 砖讬讟转 专' 讬讜住讬 砖谞砖讬诐 讬讻讜诇讜转 诇拽讬讬诐 诪爪讜讜转 砖讗讬谉 讞讜讘转诐 讗诇讗 讻专砖讜转 讘诇讘讚, 讬砖 诇讛讘讬谉 砖讛转谞讗 讛诪讜住专 讘砖诪诐 砖讗砖讛 诪讘讬讗讛 转驻讬诇讬谉 住讘讜专 讻讬 诪爪讜转 转驻讬诇讬谉 谞讜讛讙转 转诪讬讚, 讜诇讻谉 讙诐 讛谞砖讬诐 讞讬讬讘讜转 讘讛.


讗 讗诪专 专' 讗诇注讝专: 讛诪讜爪讗 转讻诇转 讘砖讜拽, 讗诐 诪爪讗 讗转 讛转讻诇转 讘爪讜专转 诇砖讜谞讜转 砖讛谉 专爪讜注讜转 砖诇 爪诪专 住专讜拽 讜爪讘讜注 鈥� 驻住讜诇讜转 诇爪讬爪讬转, 讻讬 讚专讜砖 砖转讛讗 注砖讬讬转 驻转讬诇 讛转讻诇转 诇砖诐 诪爪讜转 爪讬爪讬转, 讜砖诪讗 谞爪讘注讜 讛诇砖讜谞讜转 诇砖诐 谞转讬谞转谉 讘讘讙讚 讗讞专. 讗讘诇 讗诐 诪爪讗 讞讜讟讬谉 鈥� 讻砖专讬谉, 砖诪谉 讛住转诐 诇爪讜专讱 爪讬爪讬转 谞注砖讜.


讜诪拽砖讬诐: 诪讗讬 砖谞讗 [讘诪讛 砖讜谞讛] 诇砖讜谞讜转 砖讗住专谞讜诐, 砖讗诪专: 诪砖讜诐 砖讞讜砖砖讬诐 讜讗讜诪专讬诐 砖诪讗 讗讚注转讗 [注诇 讚注转] 诇注砖讜转 诪讛谉 讙诇讬诪讗 爪讘注讬谞讛讜 [爪讘注 讗讜转谉], 讜讗诐 讻谉 讞讜讟讬谉 谞诪讬, 谞讬诪讗: 讗讚注转讗 讚讙诇讬诪讗 讟讜讬谞讛讜 [讙诐 讻谉, 谞讗诪专: 注诇 讚注转 诇注砖讜转 诪讛诐 讙诇讬诪讗 讟讜讛 讗讜转诐] 讜诪砖讬讘讬诐: 诪讚讜讘专 讻讗谉 讘讞讜讟讬诐 砖讝讜专讬诐, 砖讗讬谉 讚专讱 诇讛砖转诪砖 讘讛诐 诇讗专讬讙讛.


讜诪拽砖讬诐: 砖讝讜专讬诐 谞诪讬, 谞讬诪讗: 讗讚注转讗 讚砖讬驻转讗 讚讙诇讬诪讗 注讬讬驻讬谞讛讜 [讙诐 讻谉, 谞讗诪专: 注诇 讚注转 诇讛谞讬讞诐 讘砖驻转 讛讙诇讬诪讛 砖讝专诐] 砖讬讛讬讜 讻拽讬砖讜讟 诇讛! 讜诪砖讬讘讬诐: 讘诪讜驻住拽讬谉, 砖讛讬讜 讞讜讟讬诐 砖讝讜专讬诐 讗诇讛 诪讜驻住拽讬诐 讜讞转讜讻讬诐 讞讜讟讬诐 讞讜讟讬诐 拽爪专讬诐 讻爪讬爪讬转. 讚讻讜诇讬 讛讗讬 [砖讻诇 讻讱] 讜讚讗讬 诇讗 讟专讞讬 讗讬谞砖讬 [讟讜专讞讬诐 讗谞砖讬诐] 讘讙讚讬诇讬 讙诇讬诪讛 诇注砖讜转诐 讻注讬谉 爪讬爪讬转.


讗诪专 专讘讗: 讗讬谉 诇住诪讜讱 注诇 谞讬诪讜拽 讝讛 砖讗讬谉 讗谞砖讬诐 讟讜专讞讬诐 讘讻讱, 讜专讗讬讛 诇讚讘专: 讜讻讬 讗讚诐 讟讜专讞 诇注砖讜转 拽诪讬注 讻诪讬谉 转驻讬诇讬谉? 讜讘讻诇 讝讗转 讞讜砖砖讬诐 讗谞讜 讘讚讘专 讛讚讜诪讛 诇转驻讬诇讬谉 砖诪讗 诇讗 转驻讬诇讬谉 讛谉, 讚转谞谉 [砖讻谉 砖谞讬谞讜 讘诪砖谞讛]: 讘诪讛 讚讘专讬诐 讗诪讜专讬诐 砖诪讘讬讗 转驻讬诇讬谉, 讘讬砖谞讜转. 讗讘诇 讘讞讚砖讜转 鈥� 驻讟讜专, 砖讬砖 诇讞砖讜砖 砖诪讗 注砖讛 讗讚诐 拽诪讬注 讻爪讜专转 转驻讬诇讬谉. 讜讻谉 爪专讬讱 诇讞砖讜砖 讙诐 诇讚讘专讬诐 讗讞专讬诐, 砖讗祝 砖讬砖 讟讜专讞 讙讚讜诇 讘注砖讬讬转诐 注讜砖讬诐 讗谞砖讬诐 讻诪讜转诐.


讗诪专 专' 讝讬专讗 诇讗讛讘讛 讘专讬讛 [讘谞讜]: 驻讜拽 转谞讬 诇讛讜 [爪讗 砖谞讛 诇讛诐] 诇讞讻诪讬诐 砖诪爪讜讬讬诐 讘讘讬转 讛诪讚专砖, 砖讻讱 诇砖讜谞讛 砖诇 讘专讬讬转讗: 讛诪讜爪讗 转讻诇转 讘砖讜拽, 讗诐 诪爪讗 诇砖讜谞讜转 鈥� 驻住讜诇讬谉, 讞讜讟讬诐 诪讜驻住拽讬诐 鈥� 讻砖专讬诐. 诇驻讬 砖讗讬谉 讗讚诐 讟讜专讞 注讚 讻讚讬 讻讱, 讜谞诪爪讗 讻讬 讗诪谞诐 讝讛 讛讜讗 讟注诪讛 砖诇 讛讛诇讻讛.


讗诪专 专讘讗: 讜诪砖讜诐 讚转谞讬 诇讛 [砖砖谞讛 讗讜转讛] 诇讛诇讻讛 讝讜 讗讛讘讛 讘专讬讛 [讘谞讜] 砖诇 专' 讝讬专讗 讻讬驻讬 转诇讗 [谞讝诪讬诐 转诇讛] 诇讛?! 砖讛专讬 讛拽讜砖讬 砖讛拽砖讛 专讘讗 诇讗 谞转讬讬砖讘 讘注爪诐 诇砖讜谉 讛讘专讬讬转讗. 讜讛转谞谉 [讜讛专讬 砖谞讬谞讜 讘诪砖谞讛]: 讘诪讛 讚讘专讬诐 讗诪讜专讬诐 鈥� 讘讬砖谞讜转, 讗讘诇 讘讞讚砖讜转 鈥� 驻讟讜专! 讜讛讬讗 讛讜讻讞讛 讘专讜专讛 砖讬砖 诇讞砖讜砖 砖诪讗 讟专讞 讜注砖讛 讗讚诐 讚讘专 讘讚讜诪讛 诇诪讻砖讬专讬 诪爪讜讛.


讗诇讗 讗诪专 专讘讗: 讗转 讛住转讬专讛 讘讬谉 讛诪拽讜专讜转 讬砖 诇讬讬砖讘 讘讗讜驻谉 讝讛: 讟专讞 讜诇讗 讟专讞 注讚 讻讚讬 讻讱 鈥� 转谞讗讬 [诪讞诇讜拽转 转谞讗讬诐] 讛讬讗, 讬砖 住讘讜专讬诐 砖讗讚诐 讟讜专讞, 讻诪砖谞讛 诇注谞讬谉 转驻讬诇讬谉. 讜讗讞专讬诐 住讘讜专讬诐 砖讗讬谞讜 讟讜专讞, 讻诪讜 讘注谞讬谉 转讻诇转.


讚转谞讬讗 [砖讛专讬 砖谞讬谞讜 讘转讜住驻转讗]: 讛诪讜爪讗 转驻讬诇讬谉 鈥� 诪讻谞讬住谉 讝讜讙 讝讜讙, 讗讞讚 讛讗讬砖 讜讗讞讚 讛讗砖讛.

Talmud 鈥� Bavli 鈥� The William Davidson digital edition of the Koren No茅 Talmud, with commentary by Rabbi Adin Steinsaltz Even-Israel (CC-BY-NC 4.0).

